<classify> DIWANI wa kata ya Buigiri Wilaya ya Chamwino Mkoa Dodoma, Keneth Yindi, kwa kushirikiana na wadau wa maendeleo wamewakabidhi vitambulisho vya bima ya afya wazee 600 venye thamani ya Sh milioni 2.1.Akizungumza kwenye makabidhiano hayo yaliyofanyika kata ya Buigiri diwani huyo amesema, vitambulisho hivyo vitawawezesha wazee hao kupata huduma ya afya iliyoboreshwa na uhakika.Aidha amesema, wazee hao wataondokana na kero ya kukaa muda mrefu bila kupata huduma za afya kutokana na ukosefu wa fedha za kuweza kulipia huduma.Akizungumza kwenye makabidhiano hayo ambayo pia yaliambatana na siku ya kumbukizi ya miaka 19 ya kifo cha Baba wa Taifa Mwalimu Julius Nyerere, alisema kuwa wazee wao waliokabidhiwa vitambulisho ni kutoka vijiji vitatu vikiwemo Mwingamile, Chinangali na Buigiri.Wengi wao hawa wazee mara nyingi wanapopatwa na matatizo ya magonjwa hufika kwangu na kuomba fedha ili waweze kwenda hospitalini kutibiwa, lakini kikubwa na cha kusikitisha zaidi wengine wamelazimika kuuza hata maeneo yao ya mashamba ili waweze kupata fedha kwa ajili ya kupata matibabu, alisema.Kwa upande wao wadau wa maendeleo, Dk Ombeni Msuya na Dk Jacob Seni ambao ni wahadhiri wa Chuo Kikuu cha UDOM wakizungumza kwenye makabidhiano hayo walisema kuwa malengo yao ni kuhakikisha wanawafikia wana jamii katika kusaidia huduma za kiafya zilizoboreshwa.Dk Msuya alisema kuwa juhudi hizo za uboreshaji wa huduma za afya, wao kama wadau wa maendeleo ni mojawapo kuishukuru serikali ya awamu ya tano kwa kuondoa kikwazo kikubwa kwa wazee ambao walikuwa wakikosa huduma hiyo ya msingi ya afya.Sisi kama wadau wa maendeleo tutahakikisha tutaendelea kushawishi wengine kuchangia katika juhudi hizo ili kuleta maendeleo.Kaimu Mkurugenzi, Huduma za afya ustawi wa jamii lishe ofisi ya Rais, Tamisemi, Dk James Kengie aliwataka madaktari pamoja na watoa huduma ya afya kuhakikisha wanatoa kipaumbele cha kuwahudumia kwa wale wanaofika kupata huduma.  <topic>: KITAIFA 